CELEX: 32016D2365
Language: ro
Date: 2016-12-19 00:00:00
Title: Decizia de punere în aplicare (UE, Euratom) 2016/2365 a Comisiei din 19 decembrie 2016 de stabilire a unor formulare pentru raportarea fraudelor și neregularităților care afectează drepturile asupra resurselor proprii tradiționale și pentru inspecțiile în materie de resurse proprii tradiționale în temeiul Regulamentului (UE, Euratom) nr. 608/2014 al Consiliului

22.12.2016   
            
            
               RO
            
            
               Jurnalul Oficial al Uniunii Europene
            
            
               L 350/24
            
         DECIZIA DE PUNERE ÎN APLICARE (UE, Euratom) 2016/2365 A COMISIEI
   din 19 decembrie 2016
   de stabilire a unor formulare pentru raportarea fraudelor și neregularităților care afectează drepturile asupra resurselor proprii tradiționale și pentru inspecțiile în materie de resurse proprii tradiționale în temeiul Regulamentului (UE, Euratom) nr. 608/2014 al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Tratatul de instituire a Comunității Europene a Energiei Atomice,
   având în vedere Regulamentul (UE, Euratom) nr. 608/2014 al Consiliului din 26 mai 2014 de stabilire a măsurilor de punere în aplicare a sistemului de resurse proprii ale Uniunii Europene (1), în special articolul 5 alineatul (2) și articolul 6 alineatul (2),
   după consultarea Comitetului consultativ privind resursele proprii,
   întrucât:
   
               (1)
            
            
               Decizia 97/245/CE, Euratom a Comisiei (2) stabilește modalitățile de comunicare a informațiilor către Comisie de către statele membre cu privire la sistemul de resurse proprii.
            
         
               (2)
            
            
               Decizia 97/245/CE, Euratom are un singur temei juridic, Regulamentul (CE, Euratom) nr. 1150/2000 al Consiliului (3). Ca urmare a intrării în vigoare a Deciziei 2014/335/UE a Consiliului (4), comunicarea de informații către Comisie de către statele membre este reglementată de două regulamente ale Consiliului: Regulamentul (UE, Euratom) nr. 608/2014 și Regulamentul (UE, Euratom) nr. 609/2014 (5). Prin urmare, este necesar să se adopte o decizie separată de punere în aplicare a Comisiei pentru fiecare dintre aceste regulamente. Dispozițiile referitoare la o serie de modele pentru situația conturilor privind drepturile asupra resurselor proprii și la un formular pentru rapoartele privind sumele nerecuperabile corespunzătoare drepturilor asupra resurselor proprii prevăzute în Decizia 97/245/CE, Euratom au fost incluse în Decizia de punere în aplicare (UE, Euratom) 2016/2366 a Comisiei (6). Dispozițiile privind o serie de formulare și un model pentru raportarea fraudelor și neregularităților care afectează drepturile asupra resurselor proprii tradiționale, precum și pentru inspecțiile în materie de resurse proprii tradiționale prevăzute în Decizia 97/245/CE, Euratom ar trebui să fie incluse în prezenta decizie.
            
         
               (3)
            
            
               Cazurile de fraudă și de nereguli ar trebui să fie raportate în mod structurat.
            
         
               (4)
            
            
               Decizia 97/245/CE, Euratom prevede că statele membre trebuie să furnizeze Comisiei informații cu privire la departamentele și agențiile responsabile pentru raportare. Este necesar să se prevadă ca statele membre să informeze, de asemenea, Comisia cu privire la orice modificare a acestor informații.
            
         
               (5)
            
            
               Pentru a se asigura că statele membre utilizează, cât mai curând posibil, formularele astfel cum au fost modificate, în special în ceea ce privește modificarea ratei de reținere, prezenta decizie ar trebui să intre în vigoare și să se aplice de la data publicării sale.
            
         
               (6)
            
            
               Din motive de coerență, prezenta decizie și Decizia de punere în aplicare (UE, Euratom) 2016/2366 ar trebui să se aplice de la aceeași dată,
            
         ADOPTĂ PREZENTA DECIZIE:
   Articolul 1
   Statele membre folosesc formularul prevăzut în anexa I la prezenta decizie pentru descrierea cazurilor de fraudă și a neregularităților detectate care implică sume de peste 10 000 EUR și formularul prevăzut în anexa II la prezenta decizie pentru descrierea detaliilor privind poziția adoptată în ceea ce privește cazurile de fraudă sau de neregularități raportate deja Comisiei, a căror recuperare, anulare sau nerecuperare nu a fost indicată anterior, astfel cum se menționează la articolul 5 alineatul (1) din Regulamentul (UE, Euratom) nr. 608/2014.
   Articolul 2
   Statele membre utilizează formularul prevăzut în anexa III la prezenta decizie pentru raportul privind inspecțiile în materie de resurse proprii tradiționale menționat la articolul 6 alineatul (1) din Regulamentul (UE, Euratom) nr. 608/2014.
   Articolul 3
   Statele membre furnizează Comisiei informații cu privire la departamentele sau agențiile responsabile cu întocmirea și transmiterea descrierilor și a detaliilor menționate la articolul 1 și a rapoartelor menționate la articolul 2. Statele membre comunică, de asemenea, Comisiei orice modificare a informațiilor privind departamentele sau agențiile respective.
   Articolul 4
   Prezenta decizie intră în vigoare la data publicării în Jurnalul Oficial al Uniunii Europene.
   
      Adoptată la Bruxelles, 19 decembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 168, 7.6.2014, p. 29.
   
      (2)  Decizia 97/245/CE, Euratom a Comisiei din 20 martie 1997 de stabilire a modalităților de comunicare a informațiilor către Comisie de către statele membre cu privire la sistemul de resurse proprii al Comunităților Europene (JO L 97, 12.4.1997, p. 12).
   
      (3)  Regulamentul (CE, Euratom) nr. 1150/2000 al Consiliului din 22 mai 2000 privind punerea în aplicare a Deciziei 2007/436/CE, Euratom privind sistemul de resurse al Comunităților Europene (JO L 130, 31.5.2000, p. 1).
   
      (4)  Decizia 2014/335/UE, Euratom a Consiliului din 26 mai 2014 privind sistemul de resurse proprii ale Uniunii Europene (JO L 168, 7.6.2014, p. 105).
   
      (5)  Regulamentul (UE, Euratom) nr. 609/2014 al Consiliului din 26 mai 2014 privind metodele și procedura de punere la dispoziție a resurselor proprii tradiționale și a resurselor proprii bazate pe TVA și pe VNB și privind măsurile pentru a răspunde necesităților trezoreriei (JO L 168, 7.6.2014, p. 39).
   
      (6)  Decizia de punere în aplicare (UE, Euratom) 2016/2366 a Comisiei din 19 decembrie 2016 de stabilire a unor modele pentru situația conturilor privind drepturile asupra resurselor proprii și a unui formular pentru rapoartele privind sumele nerecuperabile corespunzătoare drepturilor asupra resurselor proprii în temeiul Regulamentului (UE, Euratom) nr. 609/2014 al Consiliului (a se vedea pagina 30 din prezentul Jurnal Oficial).
   
      ANEXA I
      
   
      ANEXA II
      
   
      ANEXA III